ཁོ་བོས་བཏོན་པའི་དཔྱད་གཞི་འདི་ནི་ཕྱོགས་གཅིག་ནས་གཟིགས་ན་འབུ་གྲོག་མས་ཤིང་སྡོང་སྒུལ་བ་ལྟ་བུའི་གླེན་རྟགས་ཀྱི་ཐོ་ཅོ་འབའ་ཞིག་ལས་མ་འདས་པས་དུ་མ་ཞིག་གི་ཐུགས་ལ་ཕོག་སྟེ་བཀའ་བཀྱོན་སྤྱན་འདྲེན་གྱི་རྒྱ་གླིང་དུ་འགྱུར་ངེས་དང་།ཡང་ཕྱོགས་གཞན་ཞིག་ནས་གཟིགས་ན་ཕན་པ་ཅུང་ཟད་ཀྱང་འབྱུང་སྲིད་དེ་དེང་རབས་རང་རིགས་རྩོམ་པ་པོ་རེ་ཟུང་གིས་གནའ་ཡིག་ལ་ཇི་མི་སྙམ་པ་དང་།ལྷག་པར་བོད་ཀྱི་སྐད་ཡིག་འཕེལ་རིམ་གྱི་ཆོས་ཉིད་ལ་སྣང་འཇོག་རྩ་བ་ནས་མི་གནང་བར་མཉམ་བསྲེས་ཀྱིས་རང་རེའི་གནའ་རབས་ལོ་རྒྱུས་ལ་ཕོག་པའི་འཁྱོག་བཤད་བསྐྱར་ལོག་དང་བོད་ཀྱི་ཡི་གེའི་འཕེལ་འགྲོས་ལ་མ་བལྟོས་པར་དཔེར་ནབོད་བཙན་པོའི་དུས་ཀྱི་བསླབ་བྱའི་རྩོམ་རིག་སྐོར་ཅུང་བརྗོད་པཞེས་པའི་ཆེད་རྕོམ་ནང་།ལོ་རྒྱུས་ཀྱི་རྒྱབ་ལྗོངས་བརྗོད་སྐབས་བཙན་པོ་སྲོང་བཙན་སྒམ་པོའི་རིང་ལ།ཡང་འབངས་ནྀ་འཁུས།ཡུམ་འབངས་ནྀ་ལོགགཉེན་ཞང་ཞུང་།མཛོ་སུམ་པ།ཉག་ཉྀ་དགས་པོ།རྐོང་པོ་མྱང་པོ་ཀུན་ཀྱང་ལོག།ཡབ་གནམ་རི་སློབ་མཚནསློན་བཙནདུག་བོན་ཏེ་བཀྲོངས་སོཞེས་དུས་རབས་བདུན་པ་བརྒྱད་པའི་ཏུན་ཧོང་གི་གནའ་ཡིག་གཞིར་བཟུང་སྟེ་སྲོང་བཙན་གྱི་འཁྲུངས་རབས་བྲིས་པའི་མཇུག་ཏུ་ནང་དོན་བརྗོད་བྱ་དངོས་འདྲེན་སྐབས་དུས་རབས་བཅུ་གཉིས་པའི་ཡས་མས་སུ་བྲིས་པའིམ་ཎི་བཀའ་འབུམ་ཞེས་པ་སོགས་ལས་དྲངས་པ་སྟེ་སྲོང་བཙན་གྱིས་དཔེར་ནཕྱི་བློན་རྣམས་ལ་གདམས་པཟེར་བ་ལས།དེའི་ཚེ་བོད་མི་རྣམས་འདོད་སེམས་ལངས་ནས།བཟང་ངན་ནོར་གྱིས་འབྱེད།ཚོང་དང་ཁེ་བོགས་ཀྱི་སྦྱོར་བ་དང་དུ་བླངས་ནས།བན་དེ་བཙུན་པའི་ཆ་བྱད་བྱས་ནས་མཐའ་ནོར་དབུས་སུ་དྲངས།དབུས་ནོར་མཐའ་རུ་སྐྱེལ།མཐའ་མི་རྣམས་དབུས་ཀྱི་ཆོས་བྱེད་པ་ལ་དད་པ་སྐྱེ་ཡང་།དབུས་ཀྱི་མི་དང་ཆོས་བྱེད་རྣམས་ཉོན་མོངས་པའི་དབང་དུ་སོང་ནས་བྱེད་གྲགས་བྱེ་བྲགཆེ།འཁོར་སུ་མང་དང་བསོད་ནམས་སུ་ཆེ་འགྲན།སྒོམ་སྒྲུབ་ཀྱི་རྩལ་མི་འགྲན་པས་ནོར་དང་བསོད་ནམས་འགྲན།དམ་ཚིག་དང་སྡོམ་པ་མི་སྲུང་པར་ཆེ་བ་དང་གྲགས་པ་འགྲན།གྲུབ་པ་ཐོབ་པ་ནམ་ལངས་པའི་སྐར་མ་བས་ཉུང་།དེ་ལྟ་བུའི་དུས་ངན་པ་ཅིག་དུས་ཀྱི་མཐའ་ལ་འོང་ཞེས་པ་ལྟ་བུ་དེ་འདྲ་མང་དུ་དྲངས་འདུགགཟིགས་དང་གོང་གི་དྲངས་ཡིག་དེ་གཉིས་བསྡུར་ན་རྗོད་བྱེད་ཀྱི་ཚིག་སྦྱོར་ནི་དུས་རབས་སོ་སོའི་ཁྱད་པར་གསལ་པོར་མངོན་པས་འགྲེལ་མི་དགོས་ཤིང་།ནང་དོན་གྱི་ཐད་ལའང་སྲོང་བཙན་སྐབས་བོད་དུ་བན་དེའམ་བཙུན་པ་བྱ་མེད་ལ།སྡོམ་པ་སྲུང་མི་སྲུང་གི་ཐ་སྙད་ཙམ་མ་མཆིས་ན་སྲོང་བཙན་གྱིས་མ་འོངས་པ་མཁྱེན་པའི་དབང་དུ་བཏང་ཡང་།ཞལ་གདམས་གནང་ཡུལ་གྱིས་ཇི་ལྟར་གོ་ནུས།བན་དེ་ནི་དེ་ནས་ལོ་བརྒྱ་ཙམ་རྗེས་སུ་ཁྲི་སྲོང་ལྡེ་བཙན་གྱི་སྐུ་ཚེའི་སྨད་ལ་སད་མི་བདུན་སོགས་གཞི་ནས་བྱུང་།བཙུན་པས་ཚོང་བྱེད་པ་དང་།འཁོར་སུ་མང་དང་།ནོར་དང་གྲགས་པ་སུ་ཆེ་འགྲན་པ་སོགས་ནི།ཏག་ཏག་བོད་སིལ་བུ་ཁ་ཐོར་གྱི་དུས་སྐབས་སུ་ནང་བསྟན་གྲུབ་མཐའ་མི་འདྲ་བ་མང་པོ་ཐོན་ཞིང་།ཕན་ཚུན་འགལ་ཟླ་དང་འགྲན་སེམས་འཕེལ་བའི་དུས་སྐབས་ཏེ།མ་ཎི་བཀའ་འབུམའཁྲུངས་པའི་སྐབས་དེ་རང་ཡིན་པ་མངོན་སུམ་གསལ་རྗེན་འདི་ལྟ་བུའང་ད་དུང་བཙན་པོའི་དུས་ཀྱི་བསླབ་བྱ་རྩོམ་རིགལ་རྩིས་ན་ང་ཚོས་གནའ་ཡིག་ལ་འགྲེལ་བཤད་ཇི་ལྟར་བྱ་དགོས།བོད་ཀྱི་སྐད་ཡིག་འཕེལ་རིམ་གྱི་ཆོས་ཉིད་ལ་དབྱེ་ཞིབ་ཅི་འདྲ་བྱ་དགོས།ཆེད་རྩོམ་དེའི་ནང་ད་དུང་ཨོ་རྒྱན་པདྨ་འབྱུང་གནས་ཀྱི་ཞལ་གདམས་བྱ་བ་སོགས་མང་དུ་མཆིས་ཀྱང་གནད་འགག་ལྟེ་བ་གོང་བཞིན་ལས་མ་འདས་པས་སྨོས་མ་དགོས་པ་སོགས་འདི་རིགས་ཀྱིས་རང་རེའི་གཞོན་སྐྱེས་རྣམས་ལ་བསྐྱར་བསྐོར་ཡང་བསྐོར་གྱི་འཁྲུལ་གཞི་སྣ་ཚོགས་སྐྱེ་སྲིད་པ་བཅས་ལ་བརྟེན་རང་ཅག་བོད་མི་རིགས་ཀྱི་གནའ་བོའི་ལོ་རྒྱུས་སྤྱི་དང་།བྱེ་བྲག་བོད་ཡིག་གི་བརྡ་སྤྲོད་པའི་འཕེལ་རིམ་གྱི་ཆོས་ཉིད་ལ་ཅུང་ཟད་དོན་དངོས་དང་མཐུན་པའི་སྒོ་ནས་ཞིབ་འཇུག་དཔྱད་བསྡུར་གྱི་གླེང་མོལ་འདྲ་མ་བྱུང་ཐུ་མེད་ཀྱི་དགོས་པ་གལ་ཆེར་གཞིགས་ན།དོགས་སློང་གི་གྲོས་གཞི་འདི་འདྲ་ཞིག་ཕུལ་ནས་གནད་དོན་འདི་དག་གི་ཐད་ལ་འབྲེལ་ཡོད་ཚང་མས་དགོངས་བཞེས་དང་འབྲེལ་དཔྱད་གླེང་གི་སྒོ་འབྱེད་ལྡེ་མིག་ལྟ་བུའི་ཕན་ནུས་ཕྲན་བུ་ཙམ་ཐོན་པའང་སྲིད་སྙམ།འོན་ཀྱང་རང་ཉིད་ཐོས་རྒྱ་བློ་གྲོས་དང་ཆབས་ཅིག་དམན་པས་འགལ་ནོངས་ཀྱང་མི་ཉུང་བ་འབྱུང་ངེས་པ་ནི་གཡོལ་ཐབས་མེད་རྐྱེན་གཟིགས་པ་པོ་ཆོས་སྐྱོན་བརྗོད་དང་དགོངས་འཆར་ཅི་མཆིས་ཟོལ་མེད་ལྷུག་པོར་གནང་རྒྱུའི་རེ་བ་སྙིང་ཐག་པ་ནས་ཞུ་བ་ལགས་སོ།།